„ Þetta tókst virkilega vel og ég held að kynningin hafi verið mjög góð fyrir Vesturland , “ segir Þórdís Arthursdóttir sem fór í síðustu viku ásamt tveimur öðrum frá klasahópnum All Senses , samtökum nokkurra ferðaþjónustuaðila á Vesturlandi , á ferðakynningu í Liverpool . Það var markaðsmaðurinn og gamli sundkappinn af Skaganum , Ingi Þór Jónsson , sem stóð fyrir þessari ferðakynningu og menningarhátíð um Ísland í borginni , í tilefni þess að nú er í uppsiglingu mikið afmælisár í Liverpool og stendur hátiðin langt fram á næsta ár . Liverpool er 800 ára um þessar mundir og hefur af því tilefni verið tilnefnd menningarborg Evrópu á næsta ári . Auk All Senses fólksins tóku 10 íslenskar ferðaskrifstofur þátt í ferðakynningunni , sem eins og áður segir var liður í íslenskri menningarhátíð í Liverpool . Meðal annarra skemmtu tónlistarmennirnir Pétur Ben , Mugison og Bar Fly . Ragnar Axelsson var með ljósmyndasýningu og Hafdís Benett , sem er þekktur íslenskur listamaður í Englandi , sýndi skúlptur . Fleiri íslenskir listamenn lögðu sinn skerf til menningarhátíðarinnar .